Χάιντς Ράιν

Ο **Χάιντς Ράιν** () (9 Μαρτίου 1906 - 16 Ιανουαρίου 1991) ήταν Γερμανός συγγραφέας. Με τα βιβλία του για τις τελευταίες μέρες της Ναζιστικής Γερμανίας και τη μεταπολεμική περίοδο που έγραψε στο Ανατολικό Βερολίνο, είναι ένας από τους εκπροσώπους της λογοτεχνίας των ερειπίων στην ανατολικογερμανική λογοτεχνία. Μετά την εγκατάστασή του στη Δυτική Γερμανία το 1950 έγραφε κυρίως διηγήματα, σάτιρες και κείμενα για καμπαρέ.

## Βιογραφικά στοιχεία
Ο Χάιντς Ράιν γεννήθηκε το 1906 στο Βερολίνο. Τη δεκαετία του 1920, εργάστηκε ως τραπεζικός υπάλληλος αφού ολοκλήρωσε τραπεζική μαθητεία. Αργότερα, εργάστηκε επίσης ως αθλητικός δημοσιογράφος. Λόγω των πολιτικών του απόψεων, το 1934 οι ναζιστικές αρχές του επέβαλαν απαγόρευση γραφής και από το 1935 έμεινε άνεργος. Κατά τη διάρκεια του Β' Παγκοσμίου Πολέμου, υποχρεώθηκε σε αναγκαστική υπηρεσία στους Γερμανικούς Εθνικούς Σιδηροδρόμους και κατά καιρούς βρισκόταν υπό κράτηση από την Γκεστάπο. 

Μετά το τέλος του πολέμου, εγκαταστάθηκε στη σοβιετική ζώνη κατοχής στο Βερολίνο. Από το 1945 έως το 1947 εργάστηκε ως σύμβουλος λογοτεχνίας και, μέχρι το 1950, στην Πολιτιστική Συμβουλευτική Επιτροπή Εκδόσεων, επιτροπή που είχε αρχικά ως καθήκον την απομάκρυνση από την κυκλοφορία έργων ναζιστικής ή στρατιωτικής φύσης, αλλά εξελίχθηκε σε όργανο της λογοκρισίας και της εφαρμογής της επίσημης πολιτιστικής πολιτικής του κομμουνιστικού κόμματος.  

Μετά τη ρήξη και αποχώρηση από το κόμμα στις αρχές της δεκαετίας του 1950, εγκαταστάθηκε στη Δυτική Γερμανία. Ο Χάιντς Ράιν ήταν παντρεμένος και έζησε στο Μπάντεν-Μπάντεν μέχρι τον θάνατό του το 1991.

## Λογοτεχνικό έργο
Με τα βιβλία του για το τέλος του πολέμου και την αμέσως μεταπολεμική περίοδο στο Βερολίνο, ο Χάιντς Ράιν  αποτελεί έναν από τους εκπροσώπους της λογοτεχνίας των ερειπίων στην Ανατολική Γερμανία. Στη ΛΔΓ, τα βιβλία του τυπώνονταν με δυσκολία και μετά από καθυστερήσεις. Αφού μετακόμισε στη Δύση, έγραφε κυρίως διηγήματα, σάτιρες και κείμενα για καμπαρέ.

Το μυθιστόρημα *Το τέλος του Βερολίνου*, το οποίο απεικονίζει την ατμόσφαιρα του καταρρέοντος ναζιστικού Γ' Ράιχ στις τρεις τελευταίες εβδομάδες πριν από την πτώση του Βερολίνου στις 8 Μαΐου 1945, έφτασε σε κυκλοφορία τα 100.000 αντίτυπα και ήταν ανάμεσα στα πρώτα μπεστ σέλερ της γερμανικής μεταπολεμικής περιόδου. 

## Έργα (επιλογή)

* 1946: *Berlin 1932*  – (*Βερολίνο 1932*) μυθιστόρημα
* 1947: *Finale Berlin * – (*Το τέλος του Βερολίνου*) μυθιστόρημα
* 1949: *Mädchen auf der Brücke*  – (*Κορίτσι στη γέφυρα*) νουβέλα
* 1949: *Unterm Notdach*  – (*Κάτω από την αυτοσχέδια στέγη*) διηγήματα
* 1950: *Die neue Literatur. Versuch eines ersten Querschnitts*  – (*Η νέα βιβλιογραφία. Μια προσπάθεια για μια πρώτη διατομή*)
* 1952: *In einer Winternacht* – (*Μια χειμωνιάτικη νύχτα*) 
* 1964: *Nur ein Vogelnest* – (*Απλώς μια φωλιά πουλιού*)
* 1983: *Die Sintflut hat sich nicht verlaufen* – (*Η πλημμύρα δεν έφυγε*) μυθιστόρημα
* 1984: *Die bittere Frucht* – (*Το πικρό φρούτο*) διηγήματα
* 1985: *Wer einmal in den Fettnapf trat*  – (*Μόλις* *πέσεις στην παγίδα*) σάτιρες
* 1988: *Signorina Rita wird ausgeliehen*  – (*Η Σινιορίνα Ρίτα είναι δανεική*)
* 1988: *Zwei Trümpfe in der Hinterhand* – (*Δύο ατού στο μανίκι μου*)
* 1988: *Ohne Rücksicht auf Verluste* – (*Χωρίς να λαμβάνουμε υπόψη τις απώλειες*)
* 1988: *Der Sommer mit Veronika* – (*Το καλοκαίρι με τη Βερόνικα* )
* 1989: *Keine Corrida mehr* – (*Τέλος οι ταυρομαχίες*)
* 1991: *Ein Anti-Knigge* – (*Ένας οδηγός αντι-εθιμοτυπίας*)
* 1975: *Die Freundschaft mit Hamilton* – (*Η φιλία με τον Χάμιλτον* )

## Παραπομπές


Κατηγορία:Γερμανοί θεατρικοί συγγραφείς
Κατηγορία:Γερμανοί μυθιστοριογράφοι
Κατηγορία:Γερμανοί διηγηματογράφοι
Κατηγορία:Ανατολικογερμανοί
Κατηγορία:Ανατολικογερμανική λογοτεχνία